Martin Henriksen (DF), 2009-05-13:
Tak for det.
Indledningsvis vil jeg bare sige, at når man taler om, at VOK ikke vil et bredt samarbejde på området her, er det jo tankevækkende, at det forslag til vedtagelse, som jeg på vegne af regeringspartierne og Dansk Folkeparti fremsætter, når jeg er færdig med min ordførertale, rent faktisk er blevet sendt til venstrefløjen.
Det er jo sådan set venstrefløjen, og det er tankevækkende, men sådan er der jo så meget, der er tankevækkende.
For at slå tingene fast vil jeg bare nævne et par ting, som må være at betragte som fakta, altså som virkeligheden, for det synes jeg er relevant, når vi har en diskussion om, hvordan man kan forbedre integrationsindsatsen.
Bare for også at tage forskud på spørgsmål, der kommer fra salen, er jeg enig med min formand, fru Pia Kjærsgaard, og det vil også være det svar, man får, når man stiller spørgsmål om det.
Bare for at slå fast, hvordan tingene rent faktisk ser ud: Der er jo kommet en bedre balance i tilgangen af udlændinge til Danmark.
Antallet af opholdstilladelser i asylsager m.v. er jo faldet fra ca. 6.000 i 2001 til ca. 1.400 i 2008, og det er jo et fald på ca. 80 pct.; antallet af opholdstilladelser til familiesammenføring m.v. er faldet fra ca. 14.000 i 2001 til ca. 4.000 i 2008, svarende til et fald på ca. 70 pct.
De her tal skal være i orden, og når de er i orden, er forudsætningen for, at vi kan forbedre integrationen, også til stede.
Men vender vi tilbage til den udlændingepolitik, som var før 2001, falder forudsætningerne for en ordentlig integrationsindsats bort, og så risikerer vi, at de ting, vi ser i gaderne i dag, vil blive forværret om 20-30 år.
Det er sådan set derfor, det er væsentligt at forstå, at forudsætningen for en ordentlig integration er, at der er en ordentlig udlændingepolitik, hvor man i første omgang har styr på tilstrømningen via asylsystemet og via familiesammenføringsreglerne.
Det er også væsentligt at få slået fast, at der jo rent faktisk er en øget beskæftigelse blandt udlændinge, som den socialdemokratiske ordfører sådan set også stod ved, men det betyder ikke, at det er godt nok.
Det er også væsentligt at slå fast, at der er flere udlændinge i uddannelse, at der er sket en stigning fra 2001 til 2008; men det betyder heller ikke, at det er godt nok, for det er ikke godt nok.
Der er andre undersøgelser, som forskellige ordførere har refereret til heroppefra, som viser, at færre udlændinge føler sig diskrimineret, at udlændinge føler sig bedre integreret, og at flere udlændinge er gode til dansk.
I 2007 var denne andel faldet til ca. 30 pct., og det er trods alt noget, der gør, at forudsætningerne for en bedre integration er til stede.
Men det er langtfra godt nok.
Der er stadig store problemer og udfordringer.
Vi skal fortsat have styr på indvandringen, for hvis vi vender tilbage til udlændingepolitikken fra før 2001, bliver problemerne endnu større end dem, vi ser i dag.
Men venstrefløjen har stadig ikke anerkendt, at udlændingepolitikken er forudsætningen for en bare nogenlunde vellykket integrationspolitik.
Hvis man ønsker at få at vide, om Dansk Folkeparti mener, at den nuværende situation er god eller dårlig, er svaret, hvis man eksempelvis spørger til bandekrige eller kriminaliteten blandt udlændinge, at det er en katastrofe.
Men pointen er sådan set bare, at forudsætningerne for at løse problemerne fremadrettet ikke er at vende tilbage til den udlændingepolitik, der var før 2001, og hvis man ikke forstår det, ligger det set fra Dansk Folkepartis synspunkt ikke lige for, at de partier kan forvalte integrationsindsatsen på en ordentlig måde.
Det er jo rigtigt, at der er faglige problemer i uddannelsessystemet.
Dem skal man tage hånd om, hvis man også vil løse integrationsproblemerne fremadrettet, og dem har vi jo også forsøgt at tage hånd om.
Som sagt kan man også se, at flere indvandrede udlændinge og efterkommere er gået i gang med en uddannelse, så det er ikke sådan, at der ikke sker noget.
Men det er langtfra godt nok.
På boligområdet er der jo også iværksat en række initiativer.
Venstres ordfører og ministrene har redegjort for en række af initiativerne, så det er der ikke nogen grund til at jeg gør.
Men man skal hele tiden fastholde fokus på, at man kan gøre endnu mere, og det vil vi også gøre fra Dansk Folkepartis side.
Det vil vi primært gøre sammen med de partier, der forstår, at forudsætningen for en ordentlig integrationspolitik er en ordentlig udlændingepolitik, og den forståelse er der bare ikke hos venstrefløjen.
Så vil jeg på vegne af regeringspartierne og Dansk Folkeparti fremsætte følgende: Forslag til vedtagelse
»Folketinget konstaterer, at der som en konsekvens af udlændingepolitikken før 2001 fortsat er alvorlige udfordringer til integrationsprocessen.
Folketinget konstaterer, at den faste og fair udlændingepolitik siden 2002 har forøget mulighederne for en målrettet integration.
Derfor er flere indvandrere og efterkommere kommet i arbejde eller er påbegyndt en uddannelse.
Folketinget konstaterer, at strategien mod ghettoisering bl.a. har medført et fald i andelen af beboere uden arbejdsmarkedstilknytning i de udsatte boligområder.
Den udvikling ønsker Folketinget fortsat at forpligte kommunerne og regeringen på. Folketinget pålægger regeringen at fastholde den faste og fair udlændingepolitik og løbende overveje nye stramninger i udlændingepolitikken, således at udlændingepolitikken bevares som et væsentligt instrument i integrationspolitikken.
En vellykket integration forudsætter, at den enkelte udviser vilje til at lade sig integrere ved at lære dansk, påtage sig et arbejde og tilegne sig samfundets grundlæggende normer som religions- og ytringsfrihed og ligestilling.
Integrationspolitikken skal fremme den enkeltes integration.«
Hr. Morten Østergaard har muligvis ikke været fysisk fraværende, men i hvert fald åndeligt fraværende under min ordførertale, for jeg syntes sådan set, at jeg sagde meget klart, at der var en lang række ting, som gik i den forkerte retning.
Jeg tror faktisk, at jeg sagde, at det, at man skyder i gaderne, er katastrofalt.
Det må så stå hen i det uvisse.
Jeg forholder mig bare til, at der på integrationsområdet er sket en lang række positive ting - det er der jo, det har andre ordførere fra venstrefløjen sådan set også anerkendt og stået ved - og jeg forholder mig også bare til, at der er en lang række ting på integrationsområdet, som går rigtig dårligt.
Og de ting, der går rigtig dårligt, skal vi forsøge at rette op på og gøre endnu bedre.